રાજ્યના પૂર્વ આરોગ્યમંત્રી અને દેશના આર્થિક પ્રવાહોના ઊંડા અભ્યાસુ ડૉ.જયનારાયણ વ્યાસ સરકારના આ પગલાંની બ્લેક મની અને બ્લેક ઈકોનોમીને કેવી રીતે અસર થશે તેની વિસ્તારથી છણાવટ કરતાં કહે છે, “બ્લેક મની એટલે બિનહિસાબી નાણું. આપણે ત્યાં ૨૦ ટકા જીડીપી ખેતી પેદા કરે છે અને ખેડૂતના મોટાભાગના ખરીદ-વેચાણના વ્યવહાર રોકડામાં હોય છે. એ જ રીતે નાસ્તાની દુકાન, ચાની લારી, રિક્ષાના ફેરા જેવા સર્વિસ સેક્ટરના વ્યવહારો રોકડમાં જ થાય છે. દેશનું ૫૦ ટકા અર્થતંત્ર રોકડેથી ચાલે છે અને તે બ્લેક મની નથી. બ્લેક મની એ છે કે જે બિનહિસાબી છે. જેનો કોઈ જગ્યાએ હિસાબ નથી કરાતો, ભરવાપાત્ર વેરો નથી ભરાતો, બારોબાર સરકારનાં તમામ નિયંત્રણોને બાજુ પર રાખીને નાણાકીય વ્યવહાર થાય છે. આ બ્લેક મની અને તેના દ્વારા ઊભી થતી આવક અને અર્થતંત્ર એટલે બ્લેક ઈકોનોમી. તેમાં રૂપિયા સિવાય સોનું, રિઅલ એસ્ટેટ, હીરા વગેરે પણ આવે છે. હાલ એશિયામાં કુલ જીડીપીના ૨૮થી ૩૦ ટકા બ્લેક ઈકોનોમીમાં છે. આફ્રિકા અને લેટિન અમેરિકામાં આંકડો ૪૧થી ૪૪ ટકા સુધી પહોંચે છે. વિશ્વના ૯૬ વિકાસશીલ દેશોના જીડીપીના સરેરાશ ૩૮.૭ ટકા બ્લેક ઈકોનોમીના છે. જ્યારે ભારતમાં તે કુલ જીડીપીના ૨૩થી ૨૬ ટકા (૨૦૧૫-૧૬ પ્રમાણે રૂ. ૧૩૫.૭૬ લાખ કરોડ) થવા જાય છે. એટલે આપણો દેશ બહુ નાણાકીય અરાજકતા ધરાવતો દેશ છે, તમામ વ્યવહારો કોઈ પણ પ્રકારનાં બંધનો વિના જ ચાલે છે એવું નથી. ખેડૂતને દાણા વેચ્યા બાદ ચેક લાવીને ખાતામાં નાખવાની ઝંઝટ પોસાતી નથી. જેમ જેમ લોકો ઓનલાઈન ટ્રાન્ઝેક્શન વિશે સમજતા થશે તેમ સ્વીકારશે. તે પણ રાતોરાત નહીં થાય. એક વાત નક્કી છે કે સરકારના આ પગલાંથી બનાવટી ચલણી નોટો ખતમ થઈ જશે.”